DECIZIA COMISIEI
din 18 iulie 2007
de modificare a Deciziei 2006/802/CE cu privire la carnea de porc provenită de la porcine vaccinate cu un vaccin viu atenuat convențional în România
[notificată cu numărul C(2007) 3418]
(Text cu relevanță pentru SEE)
(2007/522/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României,
având în vedere Actul de aderare a Bulgariei și a României, în special articolul 42,
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (1), în special articolul 19 alineatul (3) al treilea paragraf,
întrucât:
(1)
Decizia 2006/802/CE a Comisiei din 23 noiembrie 2006 de aprobare a planurilor de eradicare a pestei porcine clasice la porcii sălbatici și de vaccinare de urgență a acestor porcine și a porcinelor din exploatații împotriva pestei porcine clasice în România (2) a fost adoptată în vederea combaterii pestei porcine clasice în statul membru respectiv.
(2)
Articolul 4 din respectiva decizie aprobă planul trimis de România către Comisie la 27 septembrie 2006 pentru vaccinarea de urgență a porcinelor din exploatații contra pestei porcine clasice cu un vaccin viu atenuat convențional (denumit în continuare „planul aprobat”).
(3)
Articolul 5 litera (c) din Decizia 2006/802/CE stabilește că România trebuie să se asigure că carnea de porc provenită de la porcine vaccinate în conformitate cu articolul 4 din respectiva decizie se limitează la consumul domestic privat sau la aprovizionarea directă de către producător, cu cantități mici de carne, a consumatorului final, sau a pieței locale, din aceeași localitate și să nu fie expediată în celelalte state membre. Articolul 5 litera (b) din respectiva decizie prevede măsurile de marcare a cărnii de porc.
(4)
Planul acreditat prevede că circulația porcilor domestici din exploatațiile neprofesionale și a cărnii de porc, a produselor din porc și a altor produse secundare derivate din porc este interzisă, cu excepția consumului în familie din exploatația de origine. După caz, animalele vii pot fi introduse exclusiv pe piața locală.
(5)
La 3 mai 2007, România a înaintat Comisiei o modificare a planului aprobat. Planul aprobat, astfel cum a fost modificat, autorizează, în anumite condiții, circulația directă a porcinelor provenind din exploatații mai mici sau neprofesionale de porcine și, atunci când s-a efectuat vaccinarea de urgență cu un vaccin viu atenuat convențional în conformitate cu articolul 4 din Decizia 2006/802/CE, către un abator situat în aceeași regiune ca și exploatația de origine sau, în cazul în care în regiunea respectivă nu există un abator, către un abator situat într-o regiune adiacentă.
(6)
În plus, România a solicitat o derogare temporară de la articolul 5 litera (c) din Decizia 2006/802/CE până la data de 31 august 2007 pentru a putea introduce pe piață carnea de porc obținută de la porci la nivel regional în vederea dificultăților majore care au apărut ca urmare a încercării de a găsi o piață locală suficientă în municipalitate.
(7)
Modificarea planului aprobat și solicitarea pentru o derogare de la articolul 5 litera (c) din Decizia 2006/802/CE sunt compatibile cu obiectivul de eradicare a pestei porcine clasice în România. Cu toate acestea, în interesul sănătății animale, derogarea nu ar trebui să facă obiectul unor condiții specifice, în special, carnea de porc vizată trebuie marcată cu un însemn special pentru a garanta trasabilitatea completă și nu trebuie să fie expediată către alte state membre.
(8)
Prin urmare, Decizia 2006/802/CE ar trebui modificată corespunzător.
(9)
Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2006/802/CE se modifică după cum urmează:
1.
Articolul 4 se înlocuiește cu următorul text:
„Articolul 4
Plan pentru vaccinarea de urgență contra pestei porcine clasice a porcinelor din exploatații cu un vaccin viu atenuat convențional
Planul trimis de România către Comisie la 27 septembrie 2006, astfel cum a fost modificat prin modificarea înaintată Comisiei la 3 mai 2007, pentru vaccinarea de urgență a porcinelor din exploatații contra pestei porcine clasice cu un vaccin viu atenuat convențional, în domeniul menționat la punctul 4 din respectiva anexă, se aprobă.”
2.
Se introduce următorul articol 5a:
„Articolul 5a
Derogare de la cerința menționată în articolul 5 litera (c)
(1) Prin derogare de la articolul 5 litera (c), România poate autoriza introducerea pe piață a cărnii de porc, obținută de la porci care sunt vaccinați în conformitate cu articolul 4, pentru piața locală în aceeași regiune ca și exploatația de origine a acelor porci, cu următoarele condiții:
(a)
să fie înregistrată la abator în conformitate cu instrucțiunile autorității competente;
(b)
să fie păstrată și stocată separat de carnea de porc care nu este menționată în prezentul articol;
(c)
să fie marcată cu un însemn special de sănătate sau de identificare, care:
(i)
este diferit de însemnele la care se face referire în articolul 5 litera (b);
(ii)
nu poate fi confundat cu ștampila comunitară, prevăzută la articolul 4 din Decizia 2006/779/CE;
(d)
poate fi expediată numai exploatațiilor din aceeași regiune ca și exploatația de origine a porcinelor;
(e)
este însoțită de un certificat eliberat de către un veterinar oficial, în care se specifică originea, identificarea și destinația cărnii de porc.
(2) Carnea de porc menționată la alineatul (1) nu se expediază către celelalte state membre.”
Articolul 2
România trebuie să ia toate măsurile necesare pentru respectarea prezentei decizii și trebuie să publice aceste măsuri. România informează de îndată Comisia cu privire la aceasta.
Articolul 3
Articolul 1 alineatul (2) se aplică până la data de 31 august 2007.
Articolul 4
Prezenta decizie se adresează statelor membre.
Adoptată la Bruxelles, 18 iulie 2007.